เจ้าของ‘สวัสดีช็อป’เทกโอเวอร์‘บลิสเทล’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — “ณัฐภพ ภูริเดช” เจ้าของ “สวัสดีช็อป” เทกโอเวอร์ บลิสเทล เตรียมตั้งโต๊ะรับซื้อหุ้นจากรายย่อย มั่นใจฟื้น BLISS ขายสินค้าหลากหลายมีมาร์จินสูง 
นายณัฐภพ ภูริเดช ประธานกรรมการและผู้อำนวยการ บริษัท สวัสดีช็อป เปิดเผยว่า ได้ซื้อหุ้นเพิ่มทุนบริษัท บลิสเทล (BLISS) จำนวน 2,637 ล้านหุ้น หรือ 52.75% ของหุ้นที่จำหน่ายแล้วทั้งหมด ราคาซื้อหุ้นละ 0.04 บาท เป็นเงิน 105 ล้านบาท ชำระเงินวันที่ 27 ก.ค.นี้ และเข้าร่วมเป็นกรรมการและผู้บริหาร 
หลังจากนั้นจะจัดทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) หุ้นละ 0.04 บาท และการเลือกลงทุนครั้งนี้ เนื่องจากเห็นว่า บลิสเทล มีจุดเด่นจากสาขาทั่วประเทศ 60 สาขา
นายณัฐภพ กล่าวว่า การลงทุนใน BLISS ครั้งนี้ยืนยันไม่ได้เทกโอเวอร์ แต่เป็นพันธมิตรเข้าไปเสริมสร้างให้ BLISS แข็งแรงและเติบโต ขณะเดียวกัน สวัสดีช็อปอยู่ระหว่างเตรียมตัวเข้าจดทะเบียนในตลาดหลักทรัพย์
“ผมอยู่ในธุรกิจเทเลคอมมีโนว์ฮาว มีสินค้าหลากหลายให้บลิสเทล ขาย ช่วยให้มาร์จินสูงขึ้น และเจาะตลาดเฉพาะกลุ่มลูกค้า ผ่านช่องทางสาขา ผมคิดว่าสามารถทำให้บลิสเทลอยู่ได้ วินวิน ทั้งคู่” 
สำหรับบริษัท สวัสดีช็อป มีทุนจดทะเบียน 150 ล้านบาท ดำเนินธุรกิจกว่า 10 ปี ผลดำเนินงานมีกำไรติดต่อกัน เป็นผู้ให้บริการระบบ VOIP ซึ่งเป็นระบบโทรศัพท์ผ่านอินเทอร์เน็ต เป็นเจ้าของบัตรโทร.ทางไกลระหว่างประเทศ ทำให้ต้นทุนการโทรศัพท์ทางไกลไปต่างประเทศถูกลง 510 เท่าจากระบบโทรศัพท์เดิม โดยได้รับใบอนุญาตจากคณะกรรมการกิจการโทรคมนาคมแห่งชาติ (กทช.) ประเภท 13 อายุใบอนุญาต ตั้งแต่ 1–10 ปี 
น.ส.เพ็ญแข เกตุแก้ว รักษาการกรรมการผู้จัดการ บลิสเทล กล่าวว่า ผู้ร่วมทุนใหม่นี้ มีศักยภาพด้านเงินทุน เชี่ยวชาญกิจการบริการโทรคมนาคม ส่วนเงินที่ได้รับใช้เป็นเงินทุนหมุนเวียน ขยายธุรกิจเดิมและลงทุนธุรกิจใหม่ที่มีศักยภาพ ส่วนผลกระทบต่อผู้ถือหุ้นจากการเพิ่มทุนนี้ ทำให้อัตราส่วนการถือหุ้นของผู้ถือหุ้นเดิมลดลง 47.52%